บลจ.ฟันธงหุ้นขึ้นสั้นเห็น800
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

แนะหนีกลุ่มค้าปลีกท่องเที่ยว มั่นใจ24พ.ค.จ่ายค่าหุ้นสบาย
โพสต์ทูเดย์ — บลจ.คาดวันนี้ดัชนีหุ้นเหวี่ยงแรง ระยะสั้นเด้งขึ้นได้ถึง 800 จุด แต่หลังจากนั้นต้องระวัง แนะเลี่ยงค้าปลีกโรงแรมท่องเที่ยว มั่นใจชำระเงิน 24 พ.ค. ไร้ปัญหา
นายวศิน วัฒนวรกิจกุล กรรมการ ผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า แนวโน้มตลาดหุ้นในวันนี้คงจะเหวี่ยงตัวค่อนข้างมากจากมุมมองของนักลงทุนที่เห็นต่างกัน โดยอีกกลุ่มอาจมองว่าสถานการณ์คลี่คลายในระดับหนึ่งและราคาหุ้นปัจจุบันถือว่าถูก ขณะที่อีกกลุ่มอาจมองว่าการเมืองยังไม่จบ กลุ่มเสื้อแดงคงกลับมาอีก อาจทำให้กลุ่มนี้ยังไม่ลงทุนหรือฉวยทำกำไร 
“ตลาดหุ้นเปิดมาคงตอบรับในทางบวก แต่จะขึ้นได้แรงแค่ไหนขึ้นกับมุมมองของนักลงทุนต่อเหตุการเมืองว่าจะจบหรือไม่จบ ก็จะทำให้หุ้นกระชาก แต่เมื่อถึงระดับหนึ่งนักลงทุนจะกลับมาดูภาพเศรษฐกิจว่าถูกกระทบมากน้อยแค่ไหนและเงินต่างชาติจะกลับเข้ามาลงทุนหรือไม่เป็นประเด็นหลักมากกว่า สำหรับแนวโน้มระยะกลางและยาวยังต้องประเมินการส่งออกและท่องเที่ยวถูกกระทบมากน้อยแค่ไหน” นายวศิน กล่าว
สำหรับนักลงทุนที่ขายกองทุนรวมของ บลจ.บัวหลวง ในวันพุธที่ 19 พ.ค. ทั้งกองทุนหุ้นหรือกองทุนตลาดเงิน (มันนี่ มาร์เก็ต) จะได้รับเงินคืน T+1 คือ วันที่ 24 พ.ค.นี้ ไม่มีปัญหาและในส่วนที่ บลจ.บัวหลวงไปซื้อหุ้นไว้นั้นก็ต้องชำระเงินค่าหุ้น T+3 คือวันที่ 24 พ.ค. ได้ไม่มีปัญหา
“จริงๆ แล้วสัปดาห์ก่อนการซื้อขายหน่วยลงทุนของกองทุนของเราค่อนข้างน้อยมาก ไม่มีปัญหาในเรื่องของการชำระราคา เพราะเมื่อนักลงทุนซื้อกองทุนหุ้นก็ต้องชำระเงินให้กองทุนแล้ว”นายวศิน กล่าว
นายประภาส ตันพิบูลย์ศักดิ์ ประธานเจ้าหน้าที่บริหาร บลจ.อยุธยา กล่าวว่า การชำระราคาค่าหุ้นของกองทุนให้แก่บริษัทหลักทรัพย์ ในวันที่ 24 พ.ค. ไม่มีปัญหา บริษัทได้เตรียมเงินไว้แล้ว เพราะไม่คิดว่าวันพฤหัสและศุกร์ที่ผ่านมาจะหยุดทำการ
สำหรับตลาดหุ้นยังถูกปัญหาหนี้ของกรีซกดดัน ขณะที่การเมืองในประเทศแม้จะคลี่คลายแต่จบไม่ดี ทำให้หุ้นอาจตอบรับแค่ระยะสั้น แต่ระยะกลางและยาวหากการเมืองยังรุนแรงต่อเนื่องจะส่งผลต่อความเชื่อมั่น ธุรกิจขาดความมั่นใจ
“ตอนนี้แนะให้เลี่ยงหุ้นกลุ่มท่องเที่ยวและโรงแรม ส่วนสถาบันการเงินแม้สาขาบางแห่งจะเสียหายจากการวางระเบิด แต่เป็นส่วนน้อยเมื่อเทียบกำไรของธนาคาร และตอนนี้คงเป้าดัชนีสิ้นปีที่ 850 จุดเช่นเดิม” นายประภาส กล่าว
นายวิน อุดมรัชตวนิชย์ รองกรรมการผู้จัดการและหัวหน้าเจ้าหน้าที่บริหารการลงทุน บลจ.แอสเซท พลัส กล่าวว่า ในระยะ 12 สัปดาห์ตลาดหุ้นไทยน่าจะปรับเพิ่มขึ้นได้ประมาณ 5% หรือ 790800 จุด หลังจากสถานการณ์การเมืองคลี่คลาย แต่ควรจะหลีกเลี่ยงหุ้นกลุ่มค้าปลีกที่ได้รับความเสียหายจากการชุมนุม และหุ้นที่เกี่ยวข้องกับการท่องเที่ยวเอาไว้ก่อน แต่สำหรับหุ้นกลุ่มธนาคารที่แม้ว่าสาขาจะได้รับความเสียหาย แต่ไม่ส่งผลกระทบต่อการขยายสินเชื่อ
อย่างไรก็ตาม ในระยะกลางดัชนีน่าจะปรับลดลงไปที่ 750770 จุด เนื่องจากนักลงทุนจะหันกลับไปให้ความสำคัญกับปัจจัยต่างประเทศที่ยังมีปัญหาอยู่ แต่ระยะยาว หรือ ภายในสิ้นปีนี้ ดัชนียังมีโอกาสจะกลับมาอยู่ที่ 850 จุดได้ 
นายวินยังกล่าวถึงการชำระค่าหุ้นในวันที่ 24 พ.ค. นั้นไม่มีปัญหา เพราะมีเงินสดเตรียมไว้แล้ว